韩元吉
次韵韩子师游三洞过赤松
山城一雨足，水满高下塘。
好风从西来，萧然终夕凉。
娈彼池间莲，当轩洗红妆。
官事无时休，涉笔雁鹜行。
岂知青云客，夙驾游宝坊。
坐厌市井尘，步寻松桂香。
阴崖有灵湫，玉简帝所藏。
摘石收涧碧，梯空撷林芳。
金盘荐麟脯，冰壶注瑶浆。
更语妙道根，宝篆开函琅。
路转九曲溪，著足千仞冈。
旧闻井中丹，清宵发神光。
直欲饵碧霞，谁能捣玄霜。
朝来得君诗，险韵句复长。
使我鸿鹄心，欻为天际翔。
仙人亦举手，笑我徒奔忙。
语默付一笑，物我当两忘。
独携非有生，但醉无何乡。